P6_TA(2007)0184

Приносът на бъдещата регионална политика към иновационния капацитет на Европейския съюз

Резолюция на Европейския парламент от 10 май 2007 г. относно приноса на бъдещата регионална политика към иновационния капацитет на Европейския съюз (2006/2104(INI))

Европейският парламент,

- като взе предвид членове 2, 3, 158, 159 и 160 от Договора за създаване на Европейската общност,

- като взе предвид Регламент (ЕО) № 1083/2006 на Съвета от 11 юли 2006 г. относно определянето на общи разпоредби за Европейския регионален фонд, Европейския социален фонд и Кохезионния фонд [1] и списъка на грешките към него [2],

- като взе предвид Регламент (ЕО) № 1084/2006 на Съвета от 11 юли 2006 г. за създаване на Кохезионен фонд [3],

- като взе предвид Регламент (ЕО) № 1080/2006 на Европейския парламент и на Съвета от 5 юли 2006 г. относно Европейския фонд за регионално развитие [4],

- като взе предвид Регламент (ЕО) № 1081/2006 на Европейския парламент и на Съвета от 5 юли 2006 г. относно Европейския социален фонд [5],

- като взе предвид Регламент (ЕО) № 1082/2006 на Европейския парламент и на Съвета от 5 юли 2006 г. относно Европейската група за териториално сътрудничество (ЕГТС) [6],

- като взе предвид Решение 2006/702/ЕО на Съвета от 6 октомври 2006 г. относно стратегическите насоки на Общността за сближаване [7],

- като взе предвид Решение № 1982/2006/ЕО на Европейския парламент и на Съвета от 18 декември 2006 г. относно Седмата рамкова програма на Европейската общност за научни изследвания, технологично развитие и демонстрационни дейности (2007—2013 г.) [8],

- като взе предвид Решение № 1639/2006/ЕО на Европейския парламент и на Съвета от 24 октомври 2006 г. за създаване на Рамкова програма за иновации и конкурентноспособност (2007—2013 г.) [9],

- като взе предвид своята резолюция от 10 март 2005 г. относно науката и технологиите — Насоки за бъдещата политика на Европейския съюз в подкрепа на научните изследвания [10],

- като взе предвид съобщението на Комисията, озаглавено "Кохезионна политика в подкрепа на растежа и заетостта: стратегически насоки на Общността, 2007—2013 г." (COM(2005)0299),

- като взе предвид съобщението на Комисията до Съвета, Европейския парламент, Европейския икономически и социален комитет и Комитета на регионите, озаглавено "Прилагане на знанието на практика: разширена иновационна стратегия за ЕС" (COM(2006)0502),

- като взе предвид съобщението на Комисията до Съвета, Европейския парламент, Европейския икономически и социален комитет и Комитета на регионите, озаглавено "Повече изследвания и иновации — Инвестиране в растеж и заетост: общ подход" (COM(2005)0488),

- като взе предвид съобщението на Комисията до Съвета и Европейския парламент, озаглавено "Политиката на сближаване и градовете: Градският принос за растежа и заетостта в регионите" (COM(2006)0385),

- като взе предвид съобщението на Комисията, озаглавено "Трети доклад за сближаването: към ново партньорство за растеж, работни места и сближаване" (COM(2005)0192),

- като взе предвид заключенията на Европейския съвет от Лисабон на 23 и 24 март 2000 г.,

- като взе предвид Европейската харта за малките предприятия, приветствана на заседанието на Европейския съвет във Фейра на 19- 20 юни 2000 г.,

- като взе предвид съобщението на Комисията до заседанието на Европейския съвет от пролетта на 2006 г., озаглавено "Време за увеличаване на скоростта. Ново партньорство за растеж и заетост" (COM(2006)0030),

- като взе предвид съобщението на Комисията до Европейския съвет на неофициалната среща в Лахти на 20 октомври 2006 г., озаглавено "Насочена към иновацията , модерна Европа" (COM(2006)0589),

- като взе предвид съобщението на Комисията до Европейския съвет, озаглавено "Европейски технологичен институт: по-нататъшни стъпки към неговото създаване" (COM(2006)0276),

- като взе предвид съобщението на Комисията, озаглавено "Региони за икономическа промяна" (COM(2006)0675),

- като взе предвид доклада до Комисията на независимата експертна група по въпросите на научноизследователската и развойна дейност под ръководството на Esko Ahо със заглавие "Създаване на иновативна Европа" (м. януари 2006 г.), окончателния доклад на Европейския консултативен съвет за научни изследвания, озаглавен "Насърчаване на регионалния потенциал за изследвания и иновации" (м. ноември 2006 г.) и работния документ на Комисията, озаглавен "Иновационни стратегии и действия: резултати от 15-годишния регионален опит" (м. октомври 2006 г.),

- като взе предвид Доклада относно европейския иновационен напредък за 2006 г. (TrendChart),

- като взе предвид позициите и становищата на Комитета на регионите,

- като взе предвид член 45 от своя правилник,

- като взе предвид доклада на Комисията по регионално развитие и становището на Комисията по бюджети (A6-0096/2007),

A. като има предвид, че освен за одобрението на проекти и управлението на структурни фондове, регионалната политика участва и в изграждането на иновационен капацитет на ЕС, което включва редица допълнителни научни и технологични, законови и финансови, икономически и търговски, организационни и свързани с околната среда, образователни и социални, здравни и културни мерки, които имат за цел да осигурят истинско сближаване в рамките на Общността;

Б. като има предвид, че инвестициите сами по себе си не гарантират развитие, но могат, когато се следват уместни политики и се подкрепят напредничави мерки за насърчаване на растежа, да станат жизнено- важно средство за развитието;

В. като има предвид, че изграждането на иновационен капацитет следва да служи за намаляване на различията между регионите, като същевременно се прилага принципът на социална солидарност и хармонично развитие;

Г. като има предвид, че хората следва да бъдат във фокуса на всяко иновационно действие; като има предвид, че тяхното пълно и хармонично развитие е ключ към успешно изпълнение на всички политики, и като има предвид, че в основата на всяко предприето действие на ЕС следва да е благоденствието, в широкия смисъл на понятието, на неговите жители (според качеството и продължителността на живота), като членове на местни и регионални общности и, в същото време, граждани на държавите-членки;

Д. като има предвид, че еднаквият достъп до образование и обучение на всички равнища е основно гражданско право и като има предвид, че продължаващото обучение следва да се развива и работниците следва да получат възможности за преквалификация;

Е. като има предвид, че иновацията в рамките на ЕС следва да се разбира като динамичен и интерактивен процес, включващ различни участници, включително, в съответствие с принципа на субсидиарност, регионални и местни участници,

Ж. като има предвид, че иновацията представлява понякога връщане къмдобри , изпитани и проверени от поколения наред практики и като има предвид, че в някои случаи иновационни мерки могат бъдат насочени само към определени региони;

З. като има предвид, че някои мерки изискват съществени разходи, докато други се нуждаят единствено от нови идеи и/или от въвеждане на добро, ясно законодателство, което да се спазва;

И. като има предвид, че целта на Лисабонската стратегия е да направи ЕС най-конкурентоспособната икономика в света до 2010 г., включително чрез увеличаване на разходите за научноизследователска и развойна дейност на 3% от БВП, и като има предвид, че местните и регионалните центрове следва да участват по-активно в практическото изпълнение на Лисабонската стратегия;

Й. като има предвид, че 60 до 70 % от общностното законодателство се прилага на регионално и местно ниво;

K. като има предвид, че структурните фондове следва да се използват гъвкаво, за да позволят вземането под внимание на специфичните характеристики на отделните региони;

Л. като има предвид въвеждането на различни финансови инструменти, включително новите инициативи "Джаспърс" [11], "Джеръми" [12] и "Джесика" [13] и като има предвид, че дейността на Европейската инвестиционна банка (ЕИБ) служи като лост за развитие чрез рационализирани разходи;

M. като има предвид, че малките и средни предприятия (МСП) играят основна роля при изграждането на иновационен капацитет в рамките на ЕС, благодарение, освен всичко друго, на своята гъвкавост и бързо реагиране на новите технологии и новите методи на работа;

Н. като има предвид, че МСП трябва да се разглеждат като един от основните двигатели на иновацията в Европа и като има предвид, че държавите-членки и ЕС се ангажират да укрепят иновационния дух в малките предприятия и техния технологичен капацитет и да въведат патент на Общността, до който те да имат достъп;

О. като има предвид, че развитието на сектора на възобновяемата енергия представлява едно от най-големите предизвикателства пред ЕС;

П. като има предвид, че в широкия смисъл на понятието икономическата дейност включва и земеделието;

Р. като има предвид, че секторът на услугите генерира значителен дял (около 70 %) от приходите на държавите-членки на ЕС;

С. като има предвид демографските прогнози за ЕС (ниска раждаемост и застаряващо население) представляват социално предизвикателство пред ЕС и че те отварят големи възможности за иновационни дейности в държавите-членки, включително сектора на услугите;

Т. като има предвид, че е необходимо създаването на подходящи условия във връзка с инфраструктурата на транспорта, далекосъобщенията и информационните мрежи;

У. като има предвид, че други действащи лица в глобалната икономическа и политическа "игра" не бездействат, а също търсят нови решения, и като има предвид, че иновацията може да бъде преимущество, което да направи икономиката на ЕС по-привлекателна и конкурентоспособна и да изгради връзки между регионите на ЕС;

Ф. като има предвид, че иновацията не трябва да се разглежда единствено от чисто официална гледна точка, и като има предвид, че има "ответен ефект", при който правилно проведената регионална политика подпомага многопосочната иновация, която на свой ред води до по-бързо и хармонизирано регионално развитие, като по този начин се допринася за сближаването в ЕС;

Х. като има предвид, че иновацията е един от трите приоритети на ЕС, които се упоменават в Стратегическите насоки на общността (2007—2013 г.);

Политика в областта на човешките ресурси, образованието, науката и научните изследвания

1. Призовава Комисията и държавите-членки да гарантират, че в регионите на ЕС се предоставят еднакви възможности за достъп на всички граждани до образование на всички нива, което ще насърчи хората да мислят новаторски и съзидателно, и ще осигури уравновесено личностно развитие (както интелектуално, така и физическо), включително по отношение на формирането на активна гражданска етика, белязана с обществен дух;

2. Приветства постигнатите досега резултати и призовава Комисията и държавите-членки да насърчават развитието на регионални университетски и научноизследователски центрове, както и на центрове за върхови постижения в различни райони и по-тясното сътрудничество между тези центрове, особено между утвърдени и нововъзникващи центрове за върхови постижения, но също и чрез мрежови структури, отворени към трети страни, както и засилен обмен на изследователи и студенти и подобрен достъп за жените изследователи;

3. Призовава Комисията, държавите-членки и местните органи да насърчават научноизследователските проекти, чиито резултати имат практическо приложение, като по този начин се допринася за регионалното развитие;

4. Насочва вниманието на Съвета и на Комисията към факта, че с оглед на настоящата демографска ситуация в ЕС политиките, свързани със семейството, социалното осигуряване и пенсиите, водени от държавите- членки и регионалните и местни органи, имат нужда от реформа и счита, че следва да се вземе под особено внимание фактът, че европейското общество остарява, че възрастните хора следва да се насърчават да участват по-отблизо в иновационните мерки, като по този начин допринасят със своите познания и опит;

5. Призовава Комисията и държавите-членки, както и регионалните и местни органи, да предприемат допълнителни ефективни стъпки, за да "забележат" надарени млади хора и да им предоставят възможност да развият своите научни и интелектуални способности, както и да предоставят всеобхватна подкрепа за осъществяването на напредък от младите изследователи;

6. Подчертава, че демографските промени създават също възможности за икономиката на ЕС; позовава се на иновационните дейности в информатиката и медицината, компютърното управление на дома, телематиката и големи части от секторите на услугите, транспорта и грижите, както и в областта на регионалното планиране; напомня, че по-голямата част от регионалните и местни органи разполагат с необходимите правомощия, за да прилагат политика в тези области;

7. Отправя предложение към Комисията, държавите-членки, Комитета на регионите и регионалните органи с оглед на поощряването на по-силен иновационен дух да се предоставят стимули на регионалните и местни общности чрез многостранна кампания за насърчаване на обществен диалог и по-специално на диалог със стопанските среди на базата на принципа "отдолу-нагоре" ("bottom-up");

8. Признава, че иновациите са от съществено значение за създаването на работни места в Европа;

9. Застъпва становището, че основното предварително условие за изграждането на иновационен капацитет в ЕС, включително в отдалечените, крайно отдалечените, планинските и островните райони, както и в селските райони, е невъзпрепятстван и свободен — или изключително евтин — широколентов достъп до:

а) административна информация (на всички нива на администрацията), което позволява повечето административни формалности, включително свързаните със стопанската дейност, да бъдат уреждани по интернет, и

б) научна, икономическа, юридическа и свързана с културата информация съобразно принципите на интелектуалната собственост (по-голям брой електронни библиотеки),

и призовава Комисията, държавите-членки и регионалните и местни органи да осигурят всеобщ достъп до такава информация и да увеличат в рамките на възможното достъпа до професионална дейност на базата на информационните и комуникационните технологии (ИКТ) — нещо, което е особено важно за хора, които поради лични или професионални обстоятелства са принудени да работят или учат от разстояние и за тези, които решават да извършват надомна работа, в т. ч. майки или бащи, грижещи се за децата си, лица с увреждания и детегледачи;

10. Настоятелно призовава местните, регионални и национални органи, в сътрудничество с отраслови организации като промишлено-търговски палати и други информационни центрове, съвместно да създадат центрове за информационно обслужване "на едно гише"; подчертава, че това може да се осъществи без допълнителни разходи чрез реформиране на съществуващите информационни мрежи; отбелязва накрая, че по този начин дружествата и изследователските институти могат да получат информация от едно място относно иновациите, научните изследвани и политиката за регионално развитие на местно, регионално, национално и общностно равнище;

11. Счита, че с оглед на засилване на иновацията в ЕС е от съществено значение да се предоставя широка подкрепа за дейности, свързани с изобретения, патенти и разрешителни, и призовава Съвета, Комисията и държавите-членки да повишат своите усилия за въвеждане на европейски патент и да гарантират зачитане на авторските права (стратегия за правата на интелектуална собственост) и да водят решителна и ефективна борба срещу плагиатството и подправянето и да се стремят към намиране на глобални решения в тази област, на основание предимно на европейски модели;

12. Изтъква, че мерките за развойна дейност и иновации обхващат също иновациите от нетехнологичен характер, свързани с организационната дейност и услугите; приветства факта, че Съветът по въпросите на конкуренцията от 5 декември 2006 г. реши да изготви насоки за свързаните с услугите иновациите и иновациите от нетехнологичен характер; призовава Комисията да включи организациите, представляващи съответните предприятия в този процес; приканва регионалните органи да въведат мерки за подкрепа на иновациите от нетехнологичен характер;

13. Счита, че досега иновационните средища и центровете за върхови постижения са дали добри резултати и че към тях следва да се добавят заключенията, изложени в горепосоченото съобщение на Комисията, озаглавено "Прилагане на познанията в практиката: иновационна стратегия на широка основа за ЕС"; счита, че горепосоченият работен документ на Комисията, озаглавен "Иновативни стратегии и дейности" (който включва "иновационния купон"), и горепосочените препоръки на Европейския консултативен съвет за научни изследвания следва също да се разгледат; призовава Комисията и държавите-членки да насърчават развитието на иновационни средища като средства за установяване на връзки между научноизследователските центрове, образователните центрове, стопанската дейност и местните общности;

14. Счита, че динамичното развитие на иновациите на регионално равнище, особено в райони с традиционна или един-единствен вид промишленост, може да представлява ефективно средство за предотвратяване на отрицателните последици на делоказацията и насърчаване на заетостта в регионите;

15. Настоятелно призовава държавите-членки да подпомагат сътрудничеството посредством създаване на европейски технологични платформи, предоставящи възможност за съсредоточаване на иновационни дейности чрез изграждане на трансгранични и трансрегионални връзки между промишлеността, стопанските среди, научноизследователските и финансовите кръгове;

16. Признава необходимостта от създаване на полюси и зони на иновация на регионално равнище и от свързването им чрез мрежи със съответните структури в други региони и държави-членки или трети страни;

17. Приветства факта, че разходите за изследователска и развойна дейност в рамките на Седмата рамкова програма за изследвания са нараснали с около 40 %; подчертава, при все това, че настоящото равнище на разходите за изследователска и развойна дейност е все още опасно ниско и че бюджетните кредити на Общността за тази цел са извънредно незадоволителни, и призовава държавите-членки да увеличат значително процента от БВП, който изразходват за изследователска и развойна дейност, както на национално, така и на регионално ниво, във възможно най-скоро време, обръщайки внимание на необходимостта средствата да се използват по рационален начин, в съответствие с целта, за която са предназначени;

18. Изразява загриженост от факта, че — въпреки че органите на ЕС признават изключителното значение на насърчаването на иновацията — бюджетните кредити, отпуснати за научноизследователска и развойна дейност, не задоволяват в достатъчна степен действителните потребности на Съюза, осигурявайки по този начин неговата конкурентоспособност;

19. Счита, че структурното финансиране е едно от значимите средства за подобряване на иновационния капацитет и за намаляване на икономическите различия между регионите и предлага Комисията, държавите- членки и регионалните органи да увеличат процента на средствата за структурно финансиране, допринасящи за развитието и предназначени за научноизследователска и развойна дейност и иновации;

20. Вижда в лицето на Европейския технологичен институт (EIT) нова възможност за предотвратяване на "изтичането на мозъци" и за предоставяне на талантливи европейски изследователи на уникален шанс за извършване на научни изследвания на най-високо ниво, както и източник на потенциална подкрепа за регионалните научноизследователски институти; следователно призовава Съвета, Комисията и държавите-членки да ускорят работата си по създаването на Европейския технологичен институт и по този начин да повишат конкурентоспособността на Общността и потенциала ѝ в "триъгълника на познанието", съставен от иновацията, изследванията и образованието;

21. Насърчава Комисията да създаде стратегия за създаване на отворен, общ и конкурентноспособен европейски пазар на труда за изследователите, както и държавите-членки и регионалните органи да осъществят тази стратегия по начин, който им предлага възможности за професионално развитие чрез подходящи изгледи за кариера и мерки за насърчаване на мобилността;

Икономическа и енергийна политика, финансови и административни средства

22. Призовава Комисията, държавите-членки и регионалните и местни органи да предоставят всестранна подкрепа, в съответствие със съответните имком петенции по отношение на МСП (включително мерки за опростяване на административните процедури и данъчната система и мерки относно процедурите за възлагане на обществени поръчки), тъй като те са най-творческите и динамични двигатели за технологичната и организационна иновация и могат по този начин да повишат икономическата конкурентноспособност на Европа и да подобрят състоянието на пазара на труда;

23. Подчертава значението на подобряването на достъпа на МСП до финансиране от структурните фондове, за да се увеличи икономическата ефективност на разходите на ЕС по отношение на обществеността; в тази връзка счита, че следва да се насърчи по-голямата диверсификация на финансирането и че следва да се положат особени усилия за по-пълното разгръщане на потенциала на рисковия капитал;

24. Призовава регионалните и местните органи да насърчават и подкрепят регионалното сътрудничество между научноизследователски центрове и стопанските предприятия от всякакъв вид — малки, средни и големи, като включва при възможност институциите на социалната икономика; призовава регионалните и местните органи да зачитат принципа на отворени иновации (сътрудничество между промишлеността, МСП и правителството в сферата на научните изследвания и иновациите чрез групиране) като двигател на иновациите и регионалното развитие;

25. Подчертава, че структурните фондове и Кохезионният фонд играят важна роля за изпълнението на целите на Лисабонската стратегия, по-специално в областта на иновациите;

26. Счита структурните фондове за важен инструмент за подпомагане на иновационния капацитет, и по-специално за постигане на сближаване и намаляване на икономическите неравенства между регионите; предлага да се увеличи значително сумата, отделена от структурните фондове за изследвания и иновации;

27. Признава, че на местно и регионално равнище микро предприятията и занаятчийското производство са особено важни за насочената към иновации политика и следва да бъдат подкрепяни чрез сътрудничество с държавните и частни изследователски институти, по-специално в сферата на ниските и средни технологии; призовава Комисията да изпрати на него и на Съвета програма за действие във връзка с подобни предприятия и предлага държавите-членки и регионалните органи да ги подкрепят чрез структурните фондове, както и в рамките на обучението на студенти, въпреки това изразява съжаление, че не са предложени никакви оперативни мерки за тях; вследствие на това призовава Съвета и Комисията да гарантират, че специфичните характеристики и потребности на тези предприятия се вземат предвид при определяне на приоритетните цели на стратегията;

28. Приканва националните и регионални органи да създадат условия, които подсилват междурегионалното и трансгранично сътрудничество в областта на иновациите, като предлагат опростяване до възможно най-голяма степен на административните процедури относно финансирането на подобно сътрудничество;

29. Препоръчва националните, регионални и местни органи да предприемат иновативни действия, които са от съществено значение за сектора на услугите в широкия смисъл на понятието, който включва обществените услуги;

30. Настоятелно призовава държавите-членки, с оглед на ефикасното провеждане в регионите на политика в подкрепа на иновациите, да се възползват пълноценно от взаимното допълване на Европейския фонд за регионално развитие, Европейския социален фонд, Кохезионния фонд и финансирането, предоставено съгласно Седмата рамкова програма за изследвания, както и първата рамкова програма за конкурентоспособност и иновации;

31. Счита, че, в отговор на силния социален натиск за това, бюрокрацията следва радикално да бъде намалена и призовава Комисията и държавите-членки да преразгледат съгласно съответните им компетенции националното, регионалното и местното законодателството от тази гледна точка и да извършат значителни опростявания, като стандартизират по възможност административните процедури, особено тези, свързани със започването и провеждането на икономическа дейност (единствена точка за контакт);

32. Застъпва становището, че институционално съдействие следва да се предоставя на местните и регионални органи при тяхната работа в подкрепа на иновациите, и предлага държавите-членки да обмислят предоставянето им, в съответствие с принципа на субсидиарност и приетите от Комисията насоки относно държавните помощи, на широк набор задължения и правомощия заедно с подходящи средства за самофинансиране, субсидии или безвъзмездни средства, които следва да улеснят достигането до възможно най-добрите решения за местните жители;

33. Призовава държавите-членки и регионалните и местни органи при търсенето на начини за изпълнение на про-иновационните инвестиции и проекти да използват повече решения, включващи публично-частни партньорства (ПЧП) и в същото време да прилагат най-добрите практики, разработени в други страни и региони, следвайки принципа за съотношението качество — цена;

34. Подчертава необходимостта от задълбочена система от ПЧП за допълване на публичното финансиране, предоставено от държавите-членки и Общността; отбелязва, че успехът на подобни дейности ще зависи основно от създаването на връзки между потенциалните участници;

35. Настоятелно призовава Комисията, с оглед на потенциалните конфликти между политиката на конкуренция и политиката на предоставяне на държавни помощи, от една страна, и подкрепата за подобни проекти от структурните фондове, от друга, да предприеме действия, насочени към намаляването на тези конфликти по отношение на ПЧП, както и по други въпроси, включително инфраструктурата на широколентова интернет връзка;

36. Счита, че с оглед провеждането на проиновационни политики на национално и регионално ниво е необходимо да се улесни задачата за събиране на капитал, и призовава Съвета, Комисията и държавите-членки да установят финансови механизми, които отговарят на реалните нужди, заедно със система за управление на рисковете, свързани с иновационните проекти; признава в тази връзка значението в иновационно отношение на новите финансови инициативи, въведени съвместно от ЕИБ и Европейския инвестиционен фонд (ЕИФ) ("Джаспърс", "Джеръми" и "Джесика") и счита, че информацията относно практическото и ефективно изпълнение на тези инициативи следва да получи възможно най-голямо разпространение на регионално ниво;

37. Въпреки това подчертава, че действащата система за рисков капитал не удовлетворява финансовите нужди на иновациите на малките предприятия и микропредприятията, и в частност по отношение на иновации от нетехнологичен характер; призовава Комисията, ЕИБ и ЕИФ да установят начини на финансиране, подходящи за тези предприятия и за домашното производство, чрез адаптиране на рисковия капитал или създаване при необходимост на други иновативни финансови инструменти; изтъква, че инициативата "Джеръми" не следва да бъде ограничавана до подпомагане на иновациите единствено при високите технологии и призовава държавите-членки и регионите да гарантират, че тя също така подкрепя иновациите при ниските и средни технологии и иновациите;

38. Призовава Комисията, държавите-членки и регионалните органи да обърнат внимание не само на основни проекти и центрове за върхови постижения, но също и на по-малки проекти в по-малко облагодетелствани региони, и да предоставят адаптирни механизми за микрокредитиране;

39. Признава връзката между иновацията и бързото и безопасно движение на хора и стоки, което изисква ангажирането на регионалните общности в осигуряването на транспортната инфраструктура, и призовава Комисията, държавите-членки и регионалните органи да приемат иновационни в технологично и организационно отношение мерки в областта на транспорта, особено по отношение на обществения транспорт, както на местно, така и на регионално ниво;

40. Изразява задоволство, че Европейският парламент, съвместно със Съвета и Комисията, са се заели с енергийни проблеми на ЕС, и като осъзнава, че по принцип енергийната политика попада в областта на националната компетентност и има значително влияние върху иновацията в рамките на икономиката, настоятелно призовава държавите-членки да разгледат регионалните аспекти на тази политика, включително образование по отношение на енергията, което следва да доведе до по-големи усилия за рационализиране на енергийното потребление и до производството на "чиста" енергия чрез използване на геоложки дадености и местни енергийни източници, и насърчаване на използването на "интелигентни" енергийни системи в сградите, икономика, която се захранва основно от възобновяеми енергийни източници, транспортна система, която се възползва от възможностите за по-ефективно комбиниране на различни видове транспорт, и по-ефективни процеси на повторно използване и рециклиране; подчертава положителната роля на МСП в тази връзка;

Градски и селски зони и околна среда

41. Призовава Комисията и държавите-членки с оглед на предотвратяването на обезлюдяването на някои области вследствие на техните структурни недостатъци (като например икономическата бедност и безработицата) да провеждат по-ефективна вътрешно-регионална политика на обезщетяване, като се вземе под внимание развитието на иновациите в регионалните икономики, което ще повиши иновационния капацитет на Общността;

42. Насочва вниманието на Комисията, държавите-членки и регионалните органи към факта , че за постигане на благоприятна за иновации среда хората трябва да се ползват с добри условия на живот, което означава гарантиране на подходящо ниво на сигурност, здравеопазване и закрила на околната среда, прилични жилища, достъп до образование, култура и услуги и т.н.;

43. Призовава държавите-членки и регионалните органи с оглед на важната роля на градските зони като места, където живеят по-голямата част от гражданите на Съюза, и също като регионални и местни иновационни центрове, да подкрепят дългосрочното пространствено планиране, което ще създаде условия, благоприятни за рационално и хармонично използване на градското пространство и устойчиво градско развитие, като надлежно се вземат предвид икономическите и жилищните нужди и нуждите, свързани със свободното време и опазването на околната среда;

44. Призовава Комисията и държавите-членки да подкрепят инициативи, гарантиращи иновационната и ориентирана към околната среда дейност (екоиновация), в съответствие с насоките относно устойчивото регионално развитие; изтъква също така значителния потенциал на МСП при този вид иновации;

45. Призовава Комисията, държавите-членки и регионалните органи, с оглед на факта, че селските зони, където живеят около 20 % от населението на Съюза, са от решаващо значение за продоволствената сигурност на ЕС, да включат проблемите, свързани с хранително-вкусовата промишленост, както и условията на живот на жителите в селските зони в рамките на иновационната политика;

Добра практика и укрепване на иновационната политика

46. Приветства досегашната работа на Комисията по оценяването на иновационната политика на ниво държава-членка (напр. доклада за европейския иновационен напредък) и я призовава систематично да анализира отделните региони чрез използване най-обективните налични показатели за иновация; предлага съответните анализи и оценки да бъдат представени в четвъртия доклад относно сближаването, който се изготвя в момента;

47. Призовава Комисията да предприеме стъпки за консолидиране на Националните стратегически референтни рамки, които следва да включват Регионални иновационни стратегии, за да се изведе на преден план иновацията, и за привеждането им в обща и съгласувана система за целия ЕС;

48. Приветства постигнатите досега резултати във връзка с обмена на опит и на най-добра практика между регионите и местните общности посредством мрежи на сътрудничество, и призовава Комисията да продължи да предоставя подкрепа за развитието на такива мрежи и трансфер на иновации чрез разгръщане на водещи информационни и комуникационни технологии, които значително улесняват трансфера и обмена на информация, особено с оглед на необходимостта от включване на общностите, живеещи в отдалечените райони; приветства в тази връзка факта, че чрез горепосочената инициатива "Региони за икономическа промяна" Комисията окуражава регионите и градовете да си сътрудничат, но очаква конкретни предложения за изпълнение на инициативата;

49. Призовава Комисията да проведе съвместно с държавите-членки, регионалните и местните органи средно-срочен преглед относно последиците от провежданата досега политика на сближаване и на стратегическите насоки на Общността с цел изготвяне на оценка на напредъка, постигнат във връзка с иновационната политика на ЕС в регионите;

50. Припомня на Комисията, че предстоящият Четвърти доклад за сближаването трябва също така да послужи за подобряване на политиката на сближаване в бъдеще; също така се позовава на Териториалната програма на ЕС, която предстои да бъде създадена през 2007 г.; подчертава, че настоящият документ за политиките има за цел да въведе нови и напредничави понятия за териториално развитие (особено в сферата на регионалното и градско развитие, използването на критична маса за регионалните клъстери и диференциран подход към регионите ) и също така да използва културата като средство за подпомагане на регионалното развитие;

51. Изразява надежда, че настоящата резолюция ще покаже интереса на градовете и регионите по отношение на регионалното развитие и растеж и че тя ще допринесе за дебата относно годишния доклад за нуждите на държавите-членки в рамките на Лисабонската стратегия;

*

* *

52. Възлага на своя председател да предаде настоящата резолюция на Съвета и Комисията, както и на парламентите и правителствата на държавите-членки и Комитета на регионите.

[1] ОВ L 210, 31.7.2006 г., стр. 25.

[2] ОВ L 239, 1.9.2006 г., стр. 248.

[3] ОВ L 210, 31.7.2006 г., стр. 79.

[4] ОВ L 210, 31.7.2006 г., стр. 1.

[5] ОВ L 210, 31.7.2006 г., стр. 12.

[6] ОВ L 210, 31.7.2006 г., стр. 19.

[7] ОВ L 291, 21.10.2006 г., стр. 11.

[8] ОВ L 412, 30.12.2006 г., стр.1.

[9] ОВ L 310, 9.11.2006 г., стр.15.

[10] OВ C 320 E, 15.12.2005 г., стр. 259.

[11] Съвместна помощ по проекти за подпомагане в европейски региони.

[12] Съвместни европейски ресурси за финансиране на микро-, малки и следни предприятия.

[13] Съвместна европейска помощ за устойчиви инвестиции в урбанизирани територии.

--------------------------------------------------